ประกาศนายทะเบียนทั่วราชอาณาจักร
ประกาศนายทะเบียนทั่วราชอาณาจักร
เรื่อง
การชำระภาษีรถประจำปีผ่านระบบอินเทอร์เน็ต[๑]
 

ตามที่กรมการขนส่งทางบกได้เพิ่มช่องทางการรับชำระภาษีรถประจำปีเพื่อเป็นการอำนวยความสะดวก
รวดเร็ว ให้กับเจ้าของรถ เช่น
การรับชำระภาษีรถประจำปีต่างสำนักงานนอกเขตความรับผิดชอบ การเลื่อนล้อต่อภาษี (Drive
Thru for Tax) และช็อปให้พอแล้วต่อภาษี
(Shop Thru for Tax)
นั้น

ปัจจุบันกรมการขนส่งทางบก
ได้พัฒนาการเพิ่มช่องทางการรับชำระภาษีรถประจำปีโดยการนำระบบธนาคารอิเล็กทรอนิกส์
(e-Banking) มาเป็นเครื่องมืออีกทางหนึ่ง
จึงได้กำหนดการรับชำระภาษีรถประจำปีโดยการหักบัญชีเงินฝากธนาคาร
ผ่านระบบอินเทอร์เน็ต และชำระด้วยบัตรเครดิต/บัตรเดบิต ทั้งนี้
เพื่ออำนวยความสะดวกแก่เจ้าของรถและทางราชการ
ให้สามารถจัดเก็บภาษีรถประจำปีได้ครบถ้วนตามกำหนดต่อไป

อาศัยอำนาจตามความในมาตรา ๑๐ และมาตรา ๓๒
แห่งพระราชบัญญัติรถยนต์ พ.ศ. ๒๕๒๒
จึงขอให้เจ้าของรถที่ประสงค์ใช้บริการชำระภาษีรถประจำปีผ่านระบบอินเทอร์เน็ตปฏิบัติดังต่อไปนี้

๑. รถที่จะชำระภาษีประจำปีต้องเป็นรถที่จดทะเบียนตามกฎหมายว่าด้วยรถยนต์ในประเภทรถยนต์นั่งส่วนบุคคลไม่เกิน
๗ คน รถยนต์นั่งส่วนบุคคลเกิน ๗ คน รถยนต์บรรทุกส่วนบุคคล ที่มีอายุไม่เกิน ๗ ปี
นับตั้งแต่วันที่จดทะเบียนครั้งแรก และรถจักรยานยนต์ส่วนบุคคลที่มีอายุไม่เกิน ๕
ปี นับตั้งแต่วันที่จดทะเบียนครั้งแรก จดทะเบียนจังหวัดใดก็ได้
ไม่มีภาษีค้างชำระไม่มีการแก้ไขเปลี่ยนแปลงสาระสำคัญของรถให้ผิดไปจากรายการที่จดทะเบียนไว้
และไม่ถูกอายัดตามกฎหมายว่าด้วยการจราจรทางบก
ต้องมีหลักฐานประกอบการชำระภาษีรถประจำปี ดังนี้
ก.
กรมธรรม์ประกันภัยมีระยะเวลาคุ้มครองเหลืออยู่ไม่น้อยกว่า ๙ เดือน
นับแต่วันครบกำหนดชำระภาษี
ข.
หนังสือรับรองการตรวจและทดสอบส่วนควบและเครื่องอุปกรณ์ และการติดตั้งส่วนควบและเครื่องอุปกรณ์ของรถที่ใช้ก๊าซธรรมชาติอัดเป็นเชื้อเพลิงตามกฎหมายว่าด้วยรถยนต์

๒.
เจ้าของรถต้องมีบัญชีเงินฝากหรือมีเครดิตกับธนาคารที่เข้าร่วมโครงการ
(รายละเอียดตามเอกสารแนบท้าย) และยินยอมให้ธนาคารหักบัญชีเงินฝากเพื่อชำระเงิน
ดังนี้
ก. ค่าภาษีรถประจำปี
ข.
ค่าเบี้ยประกันภัยตามพระราชบัญญัติคุ้มครองผู้ประสบภัยจากรถ พ.ศ. ๒๕๓๕ (กรณีเลือกซื้อผ่านระบบอินเทอร์เน็ต)
ค. ค่าจัดส่งเอกสารทางไปรษณีย์ จำนวน ๔๐ บาท/คัน
ง. ค่าธรรมเนียมธนาคาร จำนวน ๒๐ บาท/รายการ
(กรณีหักบัญชีเงินฝากธนาคาร) หรือค่าธรรมเนียมการใช้บัตรเครดิต/บัตรเดบิต ร้อยละ ๒
(กรณีชำระผ่านบัตรเครดิต/บัตรเดบิต)
และภาษีมูลค่าเพิ่มของค่าธรรมเนียมการใช้บัตรเครดิต/บัตรเดบิต

๓.
เจ้าของรถต้องยื่นชำระภาษีรถประจำปีล่วงหน้าก่อนวันครบกำหนดชำระภาษีไม่น้อยกว่า ๑๕
วัน แต่ไม่เกิน ๓ เดือน

๔. การชำระภาษีรถประจำปีผ่านระบบอินเทอร์เน็ตให้เข้าสู่
www.dlte-serv.in.th หรือ www.dlt.go.th แล้วให้ดำเนินการตามขั้นตอนในระบบ
ฯ ดังต่อไปนี้
ก. ลงทะเบียนสมาชิกใหม่
ข. ลงทะเบียนรถที่ต้องการชำระภาษีรถประจำปี
ค. ยื่นชำระภาษีรถประจำปีที่ลงทะเบียนไว้แล้ว
ง. ระบบจะคำนวณจำนวนเงินค่าภาษี ค่าจัดส่งเอกสาร
ค่ากรมธรรม์ประกันภัย (ถ้าซื้อ) และจำนวนเงินรวม
จ.
เจ้าของรถต้องบันทึกที่อยู่ที่ต้องการให้จัดส่งเอกสาร
ฉ. เจ้าของรถสามารถเลือกวิธีการชำระเงินได้ ๓
ช่องทาง ดังนี้
(๑) โดยการหักบัญชีเงินฝากธนาคาร
(๒) โดยการหักวงเงินบัตรเครดิต
(๓) โดยพิมพ์ใบแจ้งชำระภาษีรถประจำปี
เพื่อนำไปชำระเงิน ณ สถานที่ของธนาคารหรือช่องทางอิเล็กทรอนิกส์อื่นๆ ของธนาคาร
เมื่อจบขั้นตอนการชำระเงินตาม (๑) หรือ (๒) แล้ว
เจ้าของรถสามารถพิมพ์ใบบันทึกรายการรับชำระเงินไว้เป็นหลักฐาน

๕.
เจ้าของรถจะได้รับใบเสร็จรับเงินพร้อมเครื่องหมายการเสียภาษีประจำปีและกรมธรรม์ประกันภัย
(ถ้าซื้อ) ก่อนวันครบกำหนดเสียภาษีไม่น้อยกว่า ๕ วัน

ทั้งนี้ ตั้งแต่วันที่ ๑ เมษายน พ.ศ. ๒๕๕๑
เป็นต้นไป


ประกาศ
ณ วันที่ ๒๗ มีนาคม พ.ศ. ๒๕๕๑
ศิลปชัย
จารุเกษมรัตนะ
อธิบดีกรมการขนส่งทางบก
[เอกสารแนบท้าย]

๑. รายชื่อธนาคารที่เข้าร่วมโครงการ

(ดูข้อมูลจากภาพกฎหมาย)




























ปริยานุช/ผู้จัดทำ
๒๙
พฤษภาคม ๒๕๕๑

[๑]
ราชกิจจานุเบกษา เล่ม ๑๒๕/ตอนพิเศษ ๘๔ ง/หน้า ๗๑/๒๐ พฤษภาคม ๒๕๕๑